পশ্চিমি ঝঞ্ঝার বিপদ কেটেছে। কিন্তু এবার জোড়া ঘূর্ণাবর্তের ‘ফাঁড়া’। যদিও তার মধ্যেই মঙ্গলবার খেল দেখাল উত্তুরে হাওয়া! সর্বোচ্চ তাপমাত্রা স্বাভাবিকের থেকে চার ডিগ্রি কমে যাওয়ায় দিনেও ঠান্ডার আমেজ থাকল। তবে সপ্তাহের শেষার্ধে তাপমাত্রা ফের বাড়তে পারে বলে  জানাচ্ছে আলিপুর আবহাওয়া দফতর। পারদের এই ক্রমাগত ওঠানামায় হতবাক দফতরের আধিকারিকদের একাংশ।
আবহাওয়া দফতর সূত্রের খবর, পশ্চিমি ঝঞ্ঝার অভিমুখ বদল হওয়ায় তার প্রভাব শহরের উপরে আর পড়ছে না। তবে নতুন করে দু’টি ঘূর্ণাবর্ত তৈরি হয়েছে। একটি বাংলাদেশ ও অন্যটি উত্তরপ্রদেশের উপরে রয়েছে। সেই জোড়া ঘূর্ণাবর্তের জেরে আগামী দু’দিন সকালের দিকে কুয়াশা থাকবে।
দফতর জানাচ্ছে, এদিন সর্বোচ্চ তাপমাত্রা ছিল ২২.৬ ডিগ্রি সেলসিয়াস, স্বাভাবিকের থেকে যা চার ডিগ্রি কম! সর্বনিম্ন তাপমাত্রা ছিল ১৫.৯ ডিগ্রি সেলসিয়াস, স্বাভাবিকের থেকে যা এক ডিগ্রি বেশি। এদিন সন্ধ্যার পর থেকে উত্তুরে হাওয়া বইতে শুরু করেছে। আজ, বুধবারও তাপমাত্রা একইরকম থাকবে বলে পূর্বাভাস দফতরের।
আবহাওয়া দফতরের অধিকর্তা গণেশকুমার দাস বলেন, ‘‘পশ্চিমি ঝঞ্ঝার প্রভাব নেই। কিন্তু নতুন দু’টি ঘূর্ণাবর্ত তৈরি হয়েছে। যদিও সর্বোচ্চ তাপমাত্রা স্বাভাবিকের থেকে অনেকটাই কম থাকায় ঠান্ডার আমেজ থাকবে। সপ্তাহের শেষে তাপমাত্রা সামান্য বাড়তে পারে।’’
পারদের ক্রমাগত ওঠানামা প্রসঙ্গে এক আধিকারিক বলেন, ‘‘একবার পশ্চিমি ঝঞ্ঝা, আরেকবার ঘূর্ণাবর্ত। এর ফলে শীত থিতু হতে পারছে না।’’